เอ็กซ์วายแซด
ประวัติ > แยกย้ายและปัจจุบัน

ภายหลังจากวงเอ็กซ์วายแซดออกอัลบั้มชุดที่ 4 แล้ว ได้ไปเป็นศิลปินรับเชิญในคอนเสิร์ต EARTH DAY เมื่อปี พ.ศ. 2534 โดยสมาชิกของวงคือเอ๋, อ้อ, โบว์, ติ๊ก และ หนึ่ง ได้ร่วมร้องเพลง "เจ้าพระยา" ซึ่งเป็นเพลงที่เกี่ยวกับสิ่งแวดล้อมตามคอนเซ็ปของคอนเสิร์ตนั้น และในปีนั้นเองสมาชิกเอ็กซ์วายแซดทุกคนก็ได้แยกย้ายกันไปอยู่ในที่ของตัวเอง ไม่ได้มารวมตัวอยู่ร่วมกันเหมือนดังแต่ก่อนแล้ว เนื่องจากสมาชิกบางคนได้เข้าศึกษาต่อในระดับอุดมศึกษา จึงทำให้ไม่สามารถรวมตัวกันเพื่อซ้อมดนตรีและออกงานคอนเสิร์ตได้ทุกคน ประกอบกับน้านิด (ภัทรจารีย์ อัยศิริ) ไม่ได้เข้ามาดูแลวงแล้ว และวงเอ็กซ์วายแซดได้หมดสัญญากับแกรมมี่ จึงตัดสินยุติบทบาทของวงและแยกย้ายกันไปตามเส้นทางของตัวเอง
ในปี พ.ศ. 2535 แกรมมี่ได้ออกอัลบั้มรวมเพลงของวง XYZ ชื่อว่า XYZ รวมฮิต ซึ่งเป็นการนำเพลงเก่าของ XYZ มารวมกันและมีเพลงเก่าจากXYZ ในช่วงที่ยังอยู่ในสโมสรผึ้งน้อย เช่น เพลง ไอศกรีม, เอาไปเผา, คิดไม่ออก และอยู่กับยาย นำมาบันทึกเสียงและร้องใหม่โดยวง XYZ
ต่อ สัมฤทธิ์ สนเพ็ชร อดีตสมาชิกวง XYZ ได้กลับมาสู่วงการดนตรีอีกครั้ง ด้วยการเป็นสมาชิกของวง เควสชั่น ของค่ายเอสพี ศุภมิตร ในตำแหน่งนักร้องนำของวง และเพื่อนนักดนตรีในวงทั้งหมดก็เคยเป็นสมาชิกของสโมสรผึ้งน้อยมาแล้วทั้งสิ้น
โดยในปี พ.ศ. 2542 สมาชิกเอ็กซ์วายแซดบางส่วนคือ เอ๋ วนิดา, อ้อ เกศณีย์ และโบว์ สุรีย์ภรณ์ ได้ร่วมกับ หนุ่ย นันทกานต์ ฤทธิ์วงศ์ (ร้องนำ, กีตาร์) ออกอัลบั้มมาในนามของวง OHO สังกัดค่าย มอร์ มิวสิค จากการชักจูงของ อัสนี โชติกุล ผู้ที่เคยอยู่เบื้องหลังผลงานหลาย ๆ ชุดของเอ็กซ์วายแซด มีผลงานเพลงออกมา 1 อัลบั้ม ชื่อ OHO...OHO มีเพลงที่ได้รับความนิยมคือ "(เก็บใจใส่) กุญแจ" และยังนำเพลง สบายดีหรือเปล่า มาทำดนตรีใหม่ และร้องโดยเอ๋ วนิดา และสมาชิกในวง ต่อมาสมาชิกในวงก็แยกย้ายกันออกไปในปีต่อมา
การรวมตัวกันหลังจากแยกย้ายกันของสมาชิกวงในโอกาสพิเศษมีมาเรื่อย ๆ เช่น ในปี พ.ศ. 2536 สมาชิก XYZ ได้ปรากฏตัวในรายการ คืนอาทิตย์ ทาง ช่อง 3 และในรายการ 07 โชว์ ทางช่อง 7 เมื่อปี พ.ศ. 2540 เป็นการสัมภาษณ์XYZ หลังจากวงแยกย้ายกันไป, งาน Music Legend Concert เมื่อวันที่ 14 สิงหาคม พ.ศ. 2544 ที่ เอ๋ และ โบว์ ได้ร่วมร้องเพลง "สบายดีหรือเปล่า" และ "แอบเจ็บ" และยังเคยเป็นแขกรับเชิญพิเศษ ร่วมร้องเพลง "กว่าจะรัก" กับ ทีมนักแสดงจากภาพยนตร์เรื่อง Final Score 365 วัน ตามติดชีวิตเด็กเอนท์ ในวันแถลงข่าวเปิดตัวภาพยนตร์เรื่องดังกล่าว เมื่อ เดือนกุมภาพันธ์ พ.ศ. 2550 ในปี พ.ศ. 2551 เอ๋, อ้อ, โบว์ ได้ปรากฏตัวในรายการ "คืนนี้ วันนั้น" ทาง ช่อง 5 เมื่อเดือนพฤษภาคม ในปี 2553 สมาชิก XYZ ได้แก่ เอ๋, อ้อ, โบว์, หนึ่ง และติ๊ก ได้ร่วมแสดงคอนเสิร์ต 40 ปี The Legend of the Guitar
ปัจจุบัน เอ๋ ทำงานเป็นพนักงานประจำบริษัท และเป็นสมาชิกเพียงคนเดียวในวงที่ยังมีงานร้องเพลงออกมา ซึ่งก่อนหน้าที่เธอจะเป็นสมาชิกวง OHO  เธอได้เป็นคอรัส ให้กับ อัสนี วสันต์ในอัลบั้มชุด บางอ้อ และในคอนเสิร์ตเหมือนข้าวเย็น และยังร้องคอรัสในคอนเสิร์ต เดี่ยวไมค์โครโฟน ครั้งที่ 3 (อุดมการช่าง) ในปี พ.ศ. 2540 และเมื่อเป็นสมาชิกของวง OHO แล้วเธอได้ร้องนำในเพลง บอกว่ารักเธอ นอกจากนี้เธอยังมีงานเพลงในโอกาสพิเศษต่างๆ เช่น งานรวมเพลงศิลปิน ค่าย โน มอร์ เบลท์ ที่ชื่อ Belter 1.0 ในปี พ.ศ. 2547 และ ร่วมร้องรับเชิญให้กับศิลปิน พอร์ทเทรต (Portrait) อัลบั้ม "ป็อปเทรท" (Pop Trade) เพลง "เพราะว่าเรามีเรา" และอัลบั้ม รวมศิลปิน Event of Love ที่ เอ๋ ได้ขับร้องเพลง "วันพักผ่อน" ในปีเดียวกัน  และงานล่าสุดของเอ๋ ในปี 2549 คืออัลบั้ม Hot Chocolate No Whipping Cream หรือ Desire Me # 4  เพลง "หลอกใจตัวเอง" ปีพ.ศ. 2559 เธอได้ขึ้นแสดงในคอนเสิร์ต 45 ปี The Legend of the Guitar พร้อมกับโบว์ XYZ ส่วนความสัมพันธ์นั้นเอ๋ได้สมรสกับหนุ่มชาวต่างชาติเมื่อปี 2555 หลังจากที่คบหาดูใจมาเกือบยี่สิบปี และมีลูกด้วยกัน 1 คน
ส่วนสมาชิกอื่น ๆ เช่น
สุรีย์ภรณ์ ปุญญมาโนชย์ (โบว์) ได้ไปเป็นสมาชิกในวง OHO ร่วมกับเอ๋และอ้อ โดยทำหน้าที่เล่นเบสและกลับมาร่วมร้องเพลงในงานคอนเสิร์ตในบางโอกาสซึ่งส่วนใหญ่จะไปร่วมกับเอ๋เกือบทุกครั้ง ด้านชีวิตส่วนตัว มีลูกชาย 1 คน และสมรสกับแฟนหนุ่มชาวต่างชาติ ปัจจุบันเธอย้ายไปอยู่ที่ประเทศอังกฤษ
สุธีรา โรจนตันติ (ติ๊ก) หลังจากออกจากวง เธอได้เข้าศึกษาต่ออุดมศึกษาที่มหาวิทยาลัยกรุงเทพ และได้ย้ายไปศึกษาต่อและทำงานที่ประเทศสหรัฐอเมริกาแล้ว ปัจจุบันติ๊กแต่งงานกับชาวต่างชาติ และมีลูกด้วยกัน 2 คน
ธัญญ์รวี ธัญภิรมย์เจริญ (อ้อ) ได้ไปเป็นสมาชิกวง OHO ร่วมกับเอ๋และโบว์ โดยทำหน้าที่ลีดกีตาร์ ปัจจุบันอ้อเป็นสมาชิกวง The Poppy Love Band ในตำแหน่งนักร้องนำและกีตาร์ โดยผลงานดนตรีล่าสุดของอ้อ ได้ร้องเพลงร่วมกับวง Phong Power ในเพลง อย่าล้อเล่นกับคำว่ารัก
สุคนธา วงษ์สงวน (หนึ่ง) ปัจจุบันรับราชการทหารสังกัดกองทัพบก ยศร้อยตรีหญิง(ยศปัจจุบัน) หนึ่งแต่งงานกับแฟนหนุ่มที่คบหามาถึงยี่สิบปีและมีลูกสาวแล้ว 1 คน
พละพงษ์ ปทุมานันท์ (อุ้ม) ปัจจุบันประกอบธุรกิจส่วนตัว และอยู่อาศัยกับครอบครัวที่จังหวัดเชียงใหม่
สัมฤทธิ์ สนเพ็ชร (ต่อ) หลังจากยุบวงเควสชั่นแล้ว ได้กลับไปเรียนต่อที่ต่างประเทศ ปัจจุบันใช้ชีวิตอย่างสงบอยู่ที่ต่างจังหวัด